**PRIJEDLOG**

Na temelju članka 31. Statuta Općine Martijanec („Službeni vjesnik Varaždinske županije“ broj 10/13, 24/13, 18/18, 9/20, 14/21, 14/23), **Općinsko vijeće Općine Martijanec na 20. sjednici održanoj dana 20. prosinca 2023. godine donosi**

**ODLUKU**

**o pristupanju Sporazumu gradonačelnika za klimu i energiju**

**(eng. Convenant of Mayors – Europe)**

**I.**

Općina Martijanec pristupa Sporazumu gradonačelnika za klimu i energiju (Sporazum gradonačelnika – Europa), koji se prilaže odluci i čini sastavni dio (na hrvatskom i engleskom jeziku).

**II.**

Zadužuje se Načelnik za potpisivanje predmetnog Sporazuma.

**III.**

Ova Odluka stupa na snagu osmog dana od dana objave u „Službenom vjesniku Općine Martijanec“

KLASA: 351-05/23-01/2  
URBROJ: 2186-19-01-23-11

U Martijancu, 20. prosinca 2023. godine

**PREDSJEDNIK OPĆINSKOG VIJEĆA**

Stjepan Golubić, ing.

**O B R A Z L O Ž E NJ E**

**uz prijedlog Odluke o pristupanju Sporazumu gradonačelnika za klimu i energiju**

**(eng. Convenant of Mayors – Europe)**

**I. PRAVNA OSNOVA**

Članak 31. Statuta Općine Martijanec („Službeni vjesnik Varaždinske županije“ broj 10/13, 24/13, 18/18, 9/20, 14/21, 14/23)

**II. OCJENA STANJA I TEMELJNA PITANJA KOJA SE ŽELE UREDITI**

Sporazum gradonačelnika za klimu i energiju (u daljnjem tekstu: Sporazum gradonačelnika) okuplja lokalna i regionalna tijela vlasti koja su se dobrovoljno posvetila provedbi ciljeva Europske unije za klimu i energiju na svom teritoriju. Predstavlja najveću svjetsku inicijativu usmjerenu na lokalne energetske i klimatske aktivnosti s ciljem smanjenja energetske potrošnje emisija CO2 i utjecaja klimatskih promjena te prilagodbe klimatskim promjenama. Lokalna tijela vlasti – potpisnici Sporazuma gradonačelnika dijele zajedničku viziju kojom će osigurati dekarbonizaciju i otpornost gradova u kojima će njihovi građani imati pristup sigurnoj, održivoj i svima pristupačnoj energiji. Vizija je da do 2050. godine živimo u dekarboniziranim i otpornim gradovima s pristupom svima dostupnoj, sigurnoj i održivoj energiji. Sukladno Sporazumu gradonačelnika nastavit će se:

(1) smanjivati emisije stakleničkih plinova na svom teritoriju,

(2) jačati otpornost i pripremati se za štetne učinke klimatskih promjena i

(3) baviti se pitanjem energetskog siromaštva kao ključnom mjerom omogućavanja pravedne tranzicije.

Ključni dokument u realizaciji Sporazuma gradonačelnika je Akcijski plan energetski održivog razvoja i klimatskih promjena (eng. Sustainable Energy and Climate Action Plan – SECAP).

Općina Martijanec započela je s izradom Akcijskog plana energetski održivog razvoja i prilagodbe na klimatske promjene (SECAP-a). SECAP predstavlja ključni dokument koji na bazi prikupljenih podataka o zatečenom stanju identificira te daje precizne i jasne odrednice za provedbu projekata i mjera energetske učinkovitosti i korištenja obnovljivih izvora energije te prilagodbe učincima klimatskih promjena na lokalnoj razini. Prihvaćanjem SECAP-a postavljaju se temelji za energetski održiv grad, a definirane mjere unutar SECAP-a pokrenuti će nove financijske mehanizme za provedbu mjera energetske učinkovitosti i obnovljivih izvora energije.

Sukladno navedenome, za donošenje SECAP-a potrebno je prvo pristupiti Sporazumu gradonačelnika. Nakon što se pristupi Sporazumu gradonačelnika te izradi i donese SECAP, jedinice lokalne samouprave dužne su svake dvije godine podnositi izvješće o provedbi ciljeva iz Sporazuma gradonačelnika, SECAP-a i napretku na ovome polju.

**III. SREDSTVA POTREBNA ZA PROVOĐENJE AKTA TE NAČIN KAKO ĆE SE ISTA OSIGURATI**

Za provođenje ove Odluke osigurana su sredstva u Proračunu Općine Martijanec za 2023. godinu u Razdjelu 002 Jedinstveni upravni odjel, Glavi 00201 Jedinstveni upravni odjel, Program 1003 Komunalno gospodarstvo, Tekući projekt T100324 Prilagodba klimatskim promjenama.